CELEX: 32012D0722
Language: fi
Date: 2012-11-23 00:00:00
Title: Komission täytäntöönpanopäätös, annettu 23 päivänä marraskuuta 2012 , Euroopan parlamentin ja neuvoston direktiiveissä 98/70/EY ja 2009/28/EY vahvistettujen kestävyyskriteerien täyttymisen osoittamiseen käytettävän Roundtable on Sustainable Palm Oil RED -järjestelmän hyväksymisestä

24.11.2012   
            
            
               FI
            
            
               Euroopan unionin virallinen lehti
            
            
               L 326/53
            
         KOMISSION TÄYTÄNTÖÖNPANOPÄÄTÖS,
   annettu 23 päivänä marraskuuta 2012,
   Euroopan parlamentin ja neuvoston direktiiveissä 98/70/EY ja 2009/28/EY vahvistettujen kestävyyskriteerien täyttymisen osoittamiseen käytettävän Roundtable on Sustainable Palm Oil RED -järjestelmän hyväksymisestä
   (2012/722/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uusiutuvista lähteistä peräisin olevan energian käytön edistämisestä sekä direktiivien 2001/77/EY ja 2003/30/EY muuttamisesta ja myöhemmästä kumoamisesta 23 päivänä huhtikuuta 2009 annetun Euroopan parlamentin ja neuvoston direktiivin 2009/28/EY (1) ja erityisesti sen 18 artiklan 6 kohdan,
   ottaa huomioon bensiinin ja dieselpolttoaineiden laadusta 13 päivänä lokakuuta 1998 annetun Euroopan parlamentin ja neuvoston direktiivin 98/70/EY (2), sellaisena kuin se on muutettuna direktiivillä 2009/30/EY (3), ja erityisesti sen 7 c artiklan 6 kohdan,
   on kuullut direktiivin 2009/28/EY 25 artiklan 2 kohdan nojalla perustettua neuvoa-antavaa komiteaa,
   sekä katsoo seuraavaa:
   
               (1)
            
            
               Direktiiveissä 98/70/EY ja 2009/28/EY vahvistetaan biopolttoaineiden kestävyyskriteerit. Direktiivin 98/70/EY 7 b ja 7 c artiklan sekä liitteen IV säännökset vastaavat direktiivin 2009/28/EY 17 ja 18 artiklan sekä liitteen V säännöksiä.
            
         
               (2)
            
            
               Kun biopolttoaineet ja bionesteet otetaan huomioon direktiivin 2009/28/EY 17 artiklan 1 kohdan a, b ja c alakohdan soveltamiseksi, jäsenvaltioiden olisi vaadittava talouden toimijoita osoittamaan, että biopolttoaineet ja bionesteet täyttävät kyseisen direktiivin 17 artiklan 2–5 kohdassa vahvistetut kestävyyskriteerit.
            
         
               (3)
            
            
               Direktiivin 2009/28/EY johdanto-osan 76 kappaleessa todetaan, että olisi vältettävä kohtuuttoman rasitteen aiheuttamista teollisuudelle ja että vapaaehtoisilla järjestelmillä voidaan edistää toimivien ratkaisujen löytämistä kyseisten kestävyyskriteerien täyttymisen todentamiseksi.
            
         
               (4)
            
            
               Komissio voi päättää, että vapaaehtoisella kansallisella tai kansainvälisellä järjestelmällä voidaan osoittaa, että biopolttoainetoimitukset täyttävät direktiivin 2009/28/EY 17 artiklan 3, 4 ja 5 kohdassa vahvistetut kestävyyskriteerit tai että mainitun direktiivin 17 artiklan 2 kohdan soveltamiseksi tarvittavat tiedot saadaan vapaaehtoisesta kansallisesta tai kansainvälisestä järjestelmästä, jota käytetään kasvihuonekaasupäästöjen vähennysten mittaamiseen.
            
         
               (5)
            
            
               Komissio voi hyväksyä tällaisen vapaaehtoisen järjestelmän viideksi vuodeksi.
            
         
               (6)
            
            
               Jos talouden toimija esittää komission hyväksymän järjestelmän mukaisesti saadut todisteet tai tiedot siltä osin kuin hyväksymistä koskeva päätös ne kattaa, jäsenvaltio ei saa vaatia toimittajalta lisänäyttöä kestävyyskriteerien täyttymisestä.
            
         
               (7)
            
            
               Roundtable on Sustainable Palm Oil RED -järjestelmä toimitettiin komissiolle 10 päivänä helmikuuta 2012 hyväksyntää varten. Järjestelmä kattaa palmuöljypohjaiset tuotteet. Hyväksytty järjestelmä asetetaan saataville direktiivillä 2009/28/EY käyttöön otetun avoimuusfoorumin kautta. Komissio ottaa huomioon kaupallista arkaluonteisuutta koskevat näkökohdat ja voi päättää julkistaa kyseisen järjestelmän vain tietyiltä osin.
            
         
               (8)
            
            
               Roundtable on Sustainable Palm Oil RED -järjestelmän arviointi osoitti, että järjestelmä kattaa riittävästi direktiivin 98/70/EY 7 b artiklan 3, 4 ja 5 kohdassa sekä direktiivin 2009/28/EY 17 artiklan 3, 4 ja 5 kohdassa vahvistetut kestävyyskriteerit ja että siinä sovelletaan valvontaketjujärjestelmää direktiivin 98/70/EY 7 c artiklan 1 kohdan ja direktiivin 2009/28/EY 18 artiklan 1 kohdan vaatimusten mukaisesti.
            
         
               (9)
            
            
               Roundtable on Sustainable Palm Oil RED -järjestelmän arviointi osoitti, että järjestelmä täyttää asianmukaiset luotettavuudelle, läpinäkyvyydelle ja riippumattomille tarkastuksille asetetut standardit ja että se täyttää myös direktiivin 98/70/EY liitteessä IV ja direktiivin 2009/28/EY liitteessä V esitetyt menetelmiä koskevat vaatimukset.
            
         
               (10)
            
            
               Tämä päätös ei koske Roundtable on Sustainable Palm Oil RED -järjestelmän kattamia muita mahdollisia kestävyysnäkökohtia. Tällaiset muut kestävyyskriteerit eivät ole pakollisia direktiiveissä 98/70/EY ja 2009/28/EY vahvistettujen kestävyysvaatimusten noudattamisen osoittamiseksi.
            
         
               (11)
            
            
               Roundtable on Sustainable Palm Oil RED -järjestelmää arvioitiin tämän komission täytäntöönpanopäätöksen hyväksymisajankohtana voimassa olleen lainsäädännön perusteella. Jos oikeusperustassa tapahtuu merkittäviä muutoksia, komissio arvioi järjestelmää todetakseen, kattaako se edelleen riittävällä tavalla kestävyyskriteerit, joiden perusteella se on hyväksytty.
            
         
               (12)
            
            
               Tässä päätöksessä säädetyt toimenpiteet ovat biopolttoaineiden ja bionesteiden kestävyyttä käsittelevän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Vapaaehtoinen järjestelmä Roundtable on Sustainable Palm Oil RED, joka toimitettiin komissiolle 10 päivänä helmikuuta 2012 hyväksyntää varten, osoittaa, että biopolttoainetoimitukset täyttävät kestävyyskriteerit, jotka vahvistetaan direktiivin 2009/28/EY 17 artiklan 3, 4 ja 5 kohdassa ja direktiivin 98/70/EY 7 b artiklan 3, 4 ja 5 kohdassa. Järjestelmä sisältää myös tarkat tiedot direktiivin 2009/28/EY 17 artiklan 2 kohdan ja direktiivin 98/70/EY 7 b artiklan 2 kohdan soveltamiseksi.
   Vapaaehtoista järjestelmää Roundtable on Sustainable Palm Oil RED voidaan myös käyttää direktiivin 98/70/EY 7 c artiklan 1 kohdan ja direktiivin 2009/28/EY 18 artiklan 1 kohdan noudattamisen osoittamiseksi.
   2 artikla
   Päätös on voimassa viisi vuotta sen voimaantulosta. Jos järjestelmään tehdään tämän päätöksen hyväksymisen jälkeen sellaisia sisältöä koskevia muutoksia, jotka saattaisivat vaikuttaa päätöksen perustaan, muutoksista on ilmoitettava komissiolle viipymättä. Komissio tarkastelee ilmoitettuja muutoksia arvioidakseen, kattaako järjestelmä edelleen riittävällä tavalla hyväksynnän perustana olevat kestävyyskriteerit.
   Jos on selkeää näyttöä siitä, ettei järjestelmässä ole pantu täytäntöön tämän päätöksen soveltamisen kannalta olennaisia osia ja että tällaisten osien täytäntöönpano on vakavalla ja järjestelmällisellä tavalla laiminlyöty, komissio voi kumota tämän päätöksen.
   3 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 23 päivänä marraskuuta 2012.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 140, 5.6.2009, s. 16.
   
      (2)  EYVL L 350, 28.12.1998, s. 58.
   
      (3)  EUVL L 140, 5.6.2009, s. 88.